SKRIFTLIG FORESPØRGSEL E-1700/01

af Stavros Xarchakos (PPE-DE) til Kommissionen

(14. juni 2001)

Om: Praksis fulgt af Euronews

Euronews er en tv-sender, som i årevis er blevet finansieret fra EU-budgettet. Ikke desto mindre har den i adskillige tilfælde forarget EU-borgerne, som støtter den over budgettet. For eksempel må de grækere, der ser disse programmer, uafladeligt høre betegnelsen Makedonien, hver gang der er tale om FYROM. Det er i øvrigt værd at bemærke, at de fleste officielle EU-sprog, såsom f.eks. græsk, dansk, finsk, svensk m.fl. totalt ignoreres af Euronews, og der er ingen udsendelser på disse sprog. Senderen har heller ikke noget særlig højt seertal, selvom den i årevis er blevet finansieret af EU.

Kan Kommissionen oplyse, hvor store beløb, Euronews siden 1995 og frem til i dag har modtaget fra EU (fra fællesskabsbudgettet og andre fællesskabsinitiativer)? Hvorfor bruger denne sender forkerte landebetegnelser ved omtalen af lande såsom FYROM, som FN og EU har anerkendt under dette navn og ikke Makedonien? Hvor høje seertal har senderen haft gennem de sidste fem år? Er disse antal tilfredsstillende for en sender, der skal kunne identificeres med Unionens bestræbelser på at skabe et europæisk informationsnet, som fungerer som EU's udstillingsvindue?

Svar afgivet på Kommissionens vegne af Romano Prodi

(19. juli 2001)

Kommissionen har på Parlamentets opfordring indgået en aftale med EuroNews i form af et aftalememorandum om produktion og spredning af audiovisuelle moduler. Den aftale, Kommissionen har indgået med kanalen, dækker et tidsrum af tre år.

EuroNews er en sameuropæisk halvoffentlig informationskanal, der sender på seks sprog. Aktie majoriteten i det selskab, der kontrollerer kanalen, (51 %) ejes af Den Europæiske Radiounion (EBU), resten af det uafhængige Television News Limited (ITN).

EuroNews ønsker at opnå finansiel lønsomhed, og i almindelighed iværksættes dets projekter under hensyn til disses lønsomhed. Den sproglige dækning af oplysningerne (for tiden sendes der på fransk, engelsk,

tysk, italiensk, portugisisk og spansk) sker på grundlag af det mulige seertal, som kanalen ønsker at nå, og omkostningerne. Seertallet afhænger dels af de aftaler, EuroNews har indgået med jordbaserede kanaler (almindeligvis offentlige kanaler såsom FR3, TVE, der genudsender visse udsendelser), dels af distributører (kabler eller andre) dels af antallet af satellitmodtagere. Kommissionen ønsker naturligvis den størst mulige dækning af Unionens sprog, men den kan ikke afholde de udgifter, som dette vil indebære.

Kommissionen har finansieret produktion og spredning af audiovisuelle moduler (indslag, magasiner osv.) i henhold til tre årlige aftaler. Den samlede varighed af modulerne er på over 70 timer. Hver model er blevet udsendt flere gange. Varigheden af hvert modul veksler mellem 2 og 13 minutter. De samlede udgifter er på 25 550 000 EUR. Kommissionen har bidraget med 9 700 000 EUR, idet resten af disse udgifter er finansieret af kanalen. I virkeligheden udgør Kommissionens finansiering kun en ringe del af kanalens omsætning. Modulerne henviser til europæisk politik i almindelighed. Dækning af nyhedsudsendelser er ikke omfattet af den slags samarbejde. Det skal understreges, at Parlamentet hvert år kommer med bemærkninger til budgetposterne B3-300 og B3-306, idet det tilskynder Kommissionen til at fortsætte finansieringen.

Kommissionen har ligeledes bemærket, at EuroNews er begyndt at benytte benævnelsen Makedonien i stedet for det officielle navn Den Tidligere Jugoslaviske Republik Makedonien (FYROM). Kommissionen har henvendt sig til kanalens ledelse. Kanalen har svaret, at anvendelse af navnetMakedonieni stedet for FYROM har journalistiske årsager, og at EuroNews først sent har lagt sig på linje med andre mediers praksis (dagblade eller fjernsynskanaler). I aftalerne understreges kanalens fuldstændige redaktionelle uafhængighed, og Kommissionen overholder omhyggeligt dette princip. I øvrigt agter Kommissionen på ingen måde at gribe ind for at gennemtvinge en bestemt redaktionel linje.

Kanalen henvender sig først og fremmest til multiplikatorerne for den offentlige mening, ledere samt tilhørere med et vist uddannelsesniveau. Den tilbyder en vigtig og interessant seerskare. En undersøgelse, der for nylig blev foretaget af Parlamentet og Kommissionen i fællesskab, viste, at seertallet er tilfredsstillende i forhold til udgifterne.

Kommissionen har dog med Parlamentets billigelse besluttet at standse støtten til kanalen gradvis i løbet af tre år.